section_heading: Djelovanje
paragraph_text: Nakon završetka fakulteta, 1951. godine kratko vrijeme Ninoslav Kučan radi u Skoplju na tamošnjem Tehničkom fakultetu kao asistent arhitekta Antuna Ulricha. Od 1952. do 1954. godine u Zagrebu radi kao Ulrichov suradnik u Projektnom birou Ulrich. U Ulrichovom je atelijeru koautor i suradnik na više natječajnih i izvedbenih projekata. Od 1954. godine u Zagrebu radi na Arhitektonskom odjelu tadašnjeg Tehničkog fakulteta. Ondje će biti asistentom sve do 1966. godine. U tom razdoblju surađuje s Radovanom Nikšićem i Petrom Kušanom pri izradi projekata za zgradu radničkog sveučilišta „Moše Pijade“ u Zagrebu ( natječajni projekt 1955., realizacija 1956. – 1961.). Odmah potom realizirana je u Zagrebu prema njegovom projektu i Palača pravde (1962. – 1966.). Godine 1962. oženio se s arhitekticom Vjerom Kirchmayer koja će biti potpisivana kao koautorica na njegovim mnogim projektima.